Meget tyder på, at Belgiens regering og landets regioner, også Vallonien, er blevet enige om et internt kompromis om EU's frihandelsaftale med Canada, skriver den belgiske tv-station RTBF.

Og aftalen bekræftes af Belgiens premierminister Charles Michel.

Læs også : Uenighed udskyder topmøde mellem EU og Canada

Det interne kompromis i Belgien kommer, kort efter at topmødet mellem EU og Canada, der var planlagt til i dag, officielt er blevet udskudt på ubestemt tid.

Talsmanden for EU-præsident Donald Tusk sagde tidligere i dag, at eftersom ikke alle EU-lande er klar til at skrive under på frihandelsaftalen, "vil topmødet ikke starte i dag som planlagt".

Netop politikerne i Vallonien har blokeret for en aftale, der skulle have været skrevet under i dag på et topmøde i Bruxelles.